CELEX: 32021R1043
Language: el
Date: 2021-06-24 00:00:00
Title: Εκτελεστικός κανονισμός (ΕΕ) 2021/1043 της Επιτροπής της 24ης Ιουνίου 2021 για την παράταση των μεταβατικών διατάξεων σε σχέση με τις απαιτήσεις ιδίων κεφαλαίων για ανοίγματα έναντι κεντρικών αντισυμβαλλομένων, που προβλέπονται στον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

25.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 225/52
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1043 ΤΗΣ ΕΠΙΤΡΟΠΗΣ
         της 24ης Ιουνίου 2021
         για την παράταση των μεταβατικών διατάξεων σε σχέση με τις απαιτήσεις ιδίων κεφαλαίων για ανοίγματα έναντι κεντρικών αντισυμβαλλομένων, που προβλέπονται στον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 497 παράγραφος 3,
         Εκτιμώντας τα ακόλουθα:
         
                     (1)
                  
                  
                     Για την αποφυγή της διατάραξης των διεθνών χρηματοπιστωτικών αγορών και την πρόληψη της δυσμενέστερης μεταχείρισης των εγκατεστημένων στην Ένωση ιδρυμάτων, με την υποβολή τους σε υψηλότερες απαιτήσεις ιδίων κεφαλαίων κατά τη διάρκεια των διαδικασιών αναγνώρισης υφιστάμενων κεντρικών αντισυμβαλλομένων τρίτων χωρών, το άρθρο 497 παράγραφος 1 του κανονισμού (ΕΕ) αριθ. 575/2013 όρισε μεταβατική περίοδο, κατά τη διάρκεια της οποίας τα ιδρύματα θα μπορούν να αντιμετωπίζουν ανοίγματα έναντι των εν λόγω κεντρικών αντισυμβαλλομένων τρίτων χωρών ως ανοίγματα έναντι αναγνωρισμένων κεντρικών αντισυμβαλλομένων.
                  
               
                     (2)
                  
                  
                     Για τους κεντρικούς αντισυμβαλλομένους τρίτων χωρών που υπέβαλαν την αίτηση αναγνώρισής τους σύμφωνα με το άρθρο 25 παράγραφος 6 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (2) πριν από τις 27 Ιουνίου 2019, και συγκεκριμένα για όλους τους κεντρικούς αντισυμβαλλομένους τρίτων χωρών που εξακολουθούν να αναμένουν αναγνώριση από την Ευρωπαϊκή Αρχή Κινητών Αξιών και Αγορών (ΕΑΚΑΑ), η λήξη της μεταβατικής περιόδου έχει ορισθεί για την 28η Ιουνίου 2021.
                  
               
                     (3)
                  
                  
                     Η Επιτροπή δεν έχει ακόμη εκδώσει αποφάσεις σύμφωνα με το άρθρο 25 παράγραφος 6 του κανονισμού (ΕΕ) αριθ. 648/2012 για ορισμένες από τις δικαιοδοσίες στις οποίες είναι εγκατεστημένοι οι εν λόγω κεντρικοί αντισυμβαλλόμενοι τρίτων χωρών. Οι εν λόγω αποφάσεις αποτελούν προϋπόθεση για την αναγνώριση κεντρικών αντισυμβαλλομένων τρίτων χωρών από την ΕΑΚΑΑ. Δεδομένου ότι οι εν λόγω αποφάσεις δεν θα εκδοθούν έως τις 28 Ιουνίου 2021, η ΕΑΚΑΑ δεν θα είναι σε θέση να ολοκληρώσει έως την ημερομηνία αυτή τις διαδικασίες αναγνώρισης για τους κεντρικούς αντισυμβαλλομένους τρίτων χωρών που αναμένουν την αναγνώρισή τους.
                  
               
                     (4)
                  
                  
                     Εάν δεν παραταθεί η μεταβατική περίοδος, τα ιδρύματα που είναι εγκατεστημένα στην Ένωση, ή οι θυγατρικές τους που είναι εγκατεστημένες εκτός της Ένωσης, και έχουν ανοίγματα έναντι των εν λόγω κεντρικών αντισυμβαλλομένων τρίτων χωρών θα πρέπει να αυξήσουν σημαντικά τα ίδια κεφάλαιά τους για τα ανοίγματα αυτά. Αυτό θα μπορούσε ενδεχομένως να οδηγήσει στην απόσυρση των εν λόγω ιδρυμάτων ως άμεσων συμμετεχόντων στους εν λόγω κεντρικούς αντισυμβαλλομένους ή, τουλάχιστον προσωρινά, στην παύση της παροχής υπηρεσιών εκκαθάρισης στους πελάτες των εν λόγω ιδρυμάτων, και, ως εκ τούτου, να προκαλέσει σοβαρή διαταραχή στις αγορές στις οποίες δραστηριοποιούνται οι εν λόγω κεντρικοί αντισυμβαλλόμενοι. Συνεπώς, είναι αναγκαίο να παραταθεί η μεταβατική διάταξη του άρθρου 497 παράγραφος 1 στοιχείο β) σημείο iii) του κανονισμού (ΕΕ) αριθ. 575/2013 κατά 12 μήνες, έως τις 28 Ιουνίου 2022.
                  
               
                     (5)
                  
                  
                     Με την παράταση της μεταβατικής διάταξης θα δοθεί χρόνος στην Επιτροπή να ολοκληρώσει τις αξιολογήσεις της όσον αφορά την ισοδυναμία σύμφωνα με το άρθρο 25 παράγραφος 6 του κανονισμού (ΕΕ) αριθ. 648/2012 και να εκδώσει αποφάσεις ισοδυναμίας στις περιπτώσεις που πληρούνται οι αντίστοιχες προϋποθέσεις. Θα δοθεί επίσης χρόνος στην ΕΑΚΑΑ να αναγνωρίσει τους σχετικούς κεντρικούς αντισυμβαλλομένους τρίτων χωρών. Σε περίπτωση που η Επιτροπή δεν εκδώσει θετική απόφαση ισοδυναμίας, η παράταση θα αφήσει χρόνο στα ιδρύματα να προετοιμαστούν δεόντως για το τέλος της μεταβατικής περιόδου που προβλέπεται στο άρθρο 497 παράγραφος 1 του κανονισμού (ΕΕ) αριθ. 575/2013.
                  
               
                     (6)
                  
                  
                     Ο παρών κανονισμός θα πρέπει να εφαρμόζεται από την πρώτη ημέρα μετά τη λήξη της υφιστάμενης μεταβατικής περιόδου.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Ευρωπαϊκής Επιτροπής Τραπεζών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η μεταβατική περίοδος που αναφέρεται στο άρθρο 497 παράγραφος 1 στοιχείο β) σημείο iii) του κανονισμού (ΕΕ) αριθ. 575/2013 παρατείνεται έως τις 28 Ιουνίου 2022.
         
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 29η Ιουνίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 27.6.2013, σ. 1.
         
            (2)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).